Høringssvar fra medarbejdersiden i Det Sociale Voksenområde Center 1

**Resume:**

* Uden tilførsel til Socialudvalget område, vil det være vanskeligt at bibeholde og videreføre den gode udvikling og de nye tiltag i Center 1, på blandt andet uddannelse og fastholdelse af medarbejdere, arbejdsmiljø, nedbringelse af sygefravær, tilgang af nye komplekse borgere med videre.
* Med nuværende rekrutterings/fastholdelses-udfordringer og stigende pensionsalder, kan der være stor værdi i at bevare midlerne i seniorpuljen. Der kan med fordel oplyses mere om ordningen.
* Vi kan være bekymrede for at fordeling af langtidsfraværspuljen til de enkelte partnerskabsholdere vil ramme skævt, da langtidsfraværet under partnerskabsholderne er meget forskelligt.
* På vores område har vi svært ved at se besparelsen ved intelligente bleer.
* Vi kan heller ikke anbefale en øget borgerbetaling ved Madservice for de mest økonomiske trængte borgere.
* Vi forudser udfordringer ved geografisk ændring af vores egen nuværende bilpark.

**Vedr. Demografinotat for Voksenspecialenhedens budget 2025-2028**

Demografinotatet for Voksenspecialenhedens budget, konkluderer at den demografiske udvikling forventes at betyde at der vil være et behov for tilførsel af 6,3 mio. kr. til Voksenspecialenheden for 2025 på Socialudvalgets område. Hvis dette ikke imødekommes, har vi disse bekymringspunkter:

* Hvordan vi i Center 1 skal forsætte vores igangværende uddannelses-flow, med hertil øgede kompetencer til gavn for borgerne og medarbejdernes faglige stolthed.
* Hvordan vi fortsat kan modtage borgere med øget kompleksitet, som kræver specialfaglig kompetenceudvikling af medarbejderne.
* Hvordan vi fortsat kan arbejde med at nedbringe sygefravær, bland andet via fortsat fokus på arbejdsmiljø og øget faglighed via uddannelse.
* Hvorvidt vi kan leve op til rammeaftalen indgået i maj 2024 mellem Regeringen og partierne LA, C og B.
* Hvordan vi fortsat kan arbejde målrettet og strategisk med rekruttering og fastholdelse af medarbejdere.
* Hvordan vi kan opretholde den samme kvalitet i kerneopgaven.

**Vedr. Råderumskatalog for budget 2024-2027 for Kalundborg Kommune**

1. Intelligent ble – Ældre- og Socialområdet  
  
Vi kan se at det muligvis kan være en hjælp, men vi undrer os over hvori besparelsen ligger, på døgnbemandede tilbud.

6. Afskaffelse af subsidier vedr. mad til hjemmeboende ældre/udsatte  
  
Hvis borgernes udgift til Madservice stiger, kan det betyde at nogle borgere vil være nødsaget til at fravælge tilbuddet. Borgere der ikke længere har råd, vil have brug for yderligere pædagogisk støtte til indkøb, madlavning mv., hvilket vil kræve flere personaleressourcer.

Derudover er en bekymring for om borgerne i så fald, vil blive sufficient ernæringsdækkede.

41. Forenklet HR- administration  
  
- Puljen til langtidssygefravær fordeles til partnerskabsholderne.   
  
Vi kan være bekymrede for at dette vil ramme skævt, da langtidsfraværet under partnerskabsholderne er meget forskelligt.

- Puljen til seniorordninger beskæres med 400.000 kr. grundet manglende aktivitet.  
  
Med nuværende rekrutterings/fastholdelses-udfordringer og stigende pensionsalder, kan der være stor værdi i at bevare midlerne i puljen. Der kan med fordel oplyses mere om ordningen.

**Vedr. Opfølgning på hensigtserklæringer i budget 2024**

U21 Central administration af kommunens bilpark

Det er et stort behov for at vi bevarer vores bilpark som den er, hvor bilerne forbliver på vores egne matrikler. Det er tidsbesparende, og vi har brug for at bilerne er her til pædagogisk kørsel, og til akut behov for kørsel fx ved sygehus/læge